**Årsberetning fra Cardiac Imaging arbejdsgruppen**

Cardiac Imaging gruppen har gennem det sidste år arbejdet med flere forskellige emner: symposier, uddannelse, NBV’en og endelig Hjerte-CT på det organisatoriske plan. Den 6.-7. juni 2013 blev ’3nd Nordic Symposium on Cardiac CT’ gennemført i Helsingør. Organisationskomiteen (Birgit Jurlander, Susette Krohn Therkelsen, Jan Bech og Jens Hove) havde tilrettelagt et meget spændende symposium med deltagelse af nogle yderst kompetente internationale foredragsholdere.

Mødet vil blive gentaget 1-2 oktober 2015. Den nye organisationskomite bestående af Axel Diederichsen og Jess Lambrechtsen er i fuld gang med planlægningen.

Hjerte-CT er nu blevet tilføjet til målbeskrivelsen for hoveduddannelsen i kardiologi, og i Imaging gruppen planlægger vi derfor – sammen med DCS’ kursusudvalg – et Hjerte-CT kursus for særligt interesserede kommende (og nuværende) kardiologer. På Roskilde Sygehus har Ole Dyg Pedersen tidligere afholdt flere særdeles vellykkede Hjerte-CT kurser, og dette kursus materiale vil vi benytte som udgangspunkt for et DCS kursus.

Som noget nyt blev der i efteråret 2013 holdt et stort heldagsmøde på Bispebjerg Hospital. Procedurer, praktisk gennemførelse, patientmateriale og resultater blev gennemgået fra en række hjerte-CT centre i Østdanmark. Et nyt heldagsarrangement vil finde sted på Skejby Sygehus d. 23.maj 2014. Udover en oversigt over hjerte-CT aktiviteten i Vest-Danmark vil vi også blive præsenteret for hjerte-MR og CT-FFR.

Cardiac Imaging Nucleus har også deltaget i udarbejdelsen af afsnittet om udredning af kronisk iskæmisk hjertesygdom i den Nationale Behandlingsvejledning. Afsnittet indeholder en del af de nye anbefalinger fra ESC, som Cardiac Imaging Nucleus deltog aktivt i at få endorset under DCS.

Endelig er mange fra Imaging gruppen deltagere i Sundhedsstyrelsens Opfølgningsgruppe for udviklingsfunktionen CT-koronarangiografi (Hjerte-CT). Med Susette Krohn Therkelsen som formand afleverede gruppen i efteråret 2013 en mini-MTV til Sundhedsstyrelsen, og denne er aktuelt under vurdering. Et andet højaktuelt emne er kvalitetsindikatorer. Da Hjerte-CT er en udviklingsfunktion er der fra myndighedernes side et særligt fokus rette mod undersøgelsen;

(1) hvilke krav skal der stilles til det personale, der arbejder med Hjerte-CT, (2) undersøges de rette personer, og (3) hvad er konsekvensen af undersøgelsen? Sammen med opfølgningsgruppen diskuterer Imaging gruppen aktuelt hvilke kvalitetsindikatorer, der skal overføres til Dansk Hjerteregister.

Alle med interesse for imaging opfordres til at deltage i arbejdsgruppe mødet i forbindelse med årsmødet.

Jesper Møller Jensen og Jens Hove